Με την παρούσα απόφαση, διορίζεται ειδικός εντεταλμένος της Ευρωπαϊκής Ένωσης (ΕΕ)(ΕΕΕΕ) για τα ανθρώπινα δικαιώματα. Ο ρόλος του ΕΕΕΕ είναι η προώθηση των στόχων της πολιτικής ανθρωπίνων δικαιωμάτων της ΕΕ, όπως προβλέπεται στις συνθήκες της ΕΕ, τον Χάρτη των Θεμελιωδών Δικαιωμάτων και το στρατηγικό πλαίσιο της ΕΕ για τα ανθρώπινα δικαιώματα και τη δημοκρατία. Σε αυτές συμπεριλαμβάνονται: ενίσχυση της αποτελεσματικότητας, της παρουσίας και της προβολής της ΕΕ για την προστασία και την προαγωγή των ανθρωπίνων δικαιωμάτων, και ιδίως μέσω της συμμετοχής στα σχετικά διεθνή φόρα και μέσω της συνεργασίας και του πολιτικού διαλόγου με: τρίτες χώρες, αρμόδιους εταίρους, επιχειρήσεις, την κοινωνία των πολιτών, διεθνείς και περιφερειακούς οργανισμούς· αύξηση της συνεισφοράς της ΕΕ στην ενίσχυση της δημοκρατίας και εδραίωσης των θεσμών, του κράτους δικαίου, της χρηστής διακυβέρνησης και του σεβασμού των ανθρωπίνων δικαιωμάτων και των θεμελιωδών ελευθεριών παγκοσμίως· βελτίωση της συνοχής των μέτρων της ΕΕ για τα ανθρώπινα δικαιώματα και της ενσωμάτωσης των ανθρωπίνων δικαιωμάτων σε όλους τους τομείς συναλλαγών της ΕΕ με άλλες χώρες. Ο ΕΕΕΕ είναι υπεύθυνος για την εκτέλεση των εν λόγω στόχων πολιτικής και ενεργεί υπό την εξουσία του/της ύπατου εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας. Η Επιτροπή Πολιτικής και Ασφάλειας του Συμβουλίου της Ευρωπαϊκής Ένωσης παρέχει στον ΕΕΕΕ στρατηγική καθοδήγηση και πολιτική κατεύθυνση και αποτελεί το πρωταρχικό σημείο επαφής του με το Συμβούλιο. Επιπλέον, ο ΕΕΕΕ συνεργάζεται στενά με την Ευρωπαϊκή Υπηρεσία Εξωτερικής Δράσης, προκειμένου να εξασφαλιστεί η συνοχή και συνέπεια των εργασιών τους σε θέματα ανθρωπίνων δικαιωμάτων. Ο ΕΕΕΕ είναι υπεύθυνος για τον διορισμό της ομάδας του και για να διασφαλίζει ότι η ομάδα διαθέτει την απαραίτητη εμπειρογνωμοσύνη για την εκπλήρωση των καθηκόντων της. Τα μέλη της ομάδας αποσπώνται από τα θεσμικά όργανα της ΕΕ, τα κράτη μέλη της ΕΕ και την Ευρωπαϊκή Υπηρεσία Εξωτερικής Δράσης και οφείλουν να ασκούν τα καθήκοντά τους και να ενεργούν προς το συμφέρον της εντολής του ΕΕΕΕ. Ο ΕΕΕΕ πρέπει να λαμβάνει κάθε ευλόγως εφαρμόσιμο μέτρο για την ασφάλεια του συνόλου του προσωπικού που βρίσκεται υπό την άμεση εξουσία του/της. Ο ΕΕΕΕ υποβάλλει τακτικά εκθέσεις: στον/στην ύπατο εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας· στην Επιτροπή Πολιτικής και Ασφάλειας· στην ομάδα εργασίας για τα ανθρώπινα δικαιώματα του Συμβουλίου. Οι εκθέσεις διαβιβάζονται μέσω του δικτύου "COREU". Η αρχική απόφαση έχει τροποποιηθεί και παραταθεί αρκετές φορές, πιο πρόσφατα τον Φεβρουάριο του 2023. Με την απόφαση (ΚΕΠΠΑ) 2023/259, παρέχεται στον ΕΕΕΕ προϋπολογισμός ύψους 1 567 461,56 ευρώ για την περίοδο από την 1η Μαρτίου 2023 έως τις 29 Φεβρουαρίου 2024, οπότε και λήγει η εντολή του ΕΕΕΕ.